গ্রীষ্মের শুরুতেই রক্ত সংকট। অনেক কষ্টে রক্তের জোগাড় হলেও মুমূর্ষূ বাবাকে বাঁচানো যায়নি। কিছু দিন আগেই মৃত্যুর কোলে ঢলে পড়েন পূর্ব মেদিনীপুরের প্রাক্তন শিক্ষক ভোলানাথ পতি। 
দীর্ঘ দিন ধরে ব্লাড ক্যানসারে ভুগছিলেন তিনি। অবসরপ্রাপ্ত শিক্ষক বাবার আত্মার শান্তি কামনা করে শ্রাদ্ধানুষ্ঠানের পরিবর্তে রক্তদান শিবিরের আয়োজন করলেন ছেলে ভাস্করব্রত পতি। স্বামীর এমন উদ্যোগে সবার আগে পাশে দাঁড়ান ভাস্করবাবুর স্ত্রী।
এই বেনজির উদ্যোগকে সাধুবাদ জানিয়ে এগিয়ে এসেছেন আত্মীয়, পরিজন থেকে শুরু করে গ্রামবাসীরা। ভোলানাথ পতির মৃত্যুকালীন বয়স হয়েছিল ৬৮। বাড়ি পূর্ব মেদিনীপুর জেলার দুমদানের সাহড়দা এলাকায়।

রক্ত দিয়ে শ্রদ্ধা। — নিজস্ব চিত্র
গত ২০ মার্চ মৃত্যু হয় ভোলানাথ পতির। শেষ সময়ে তমলুকের সরকারি ব্লাড ব্যাঙ্কের দরজায় কড়া নেড়েও পাওয়া যায়নি প্রয়োজনীয় রক্ত। পরে বহু কষ্টে রক্ত জোগাড় হলেও বাঁচানো যায়নি তাঁকে। বাবাকে হারিয়েছেন কিন্তু এমন কষ্ট যাতে কমে সেটাই চান স্কুল শিক্ষক ভাস্করব্রত। চান, তিনি যে নজির তৈরি করলেন তা দেখে আরও অনেকে এগিয়ে আসুন।
এ দিন শ্রাদ্ধানুষ্ঠানে যোগ দিতে আসা আত্মীয়দের পাশাপাশি গ্রামবাসীরাও রক্তদান করেন।